b"\n_START_ARTICLE_\nCarmen\n_START_SECTION_\nLa partitura\n_START_PARAGRAPH_\nDespr\xc3\xa9s de la mort de Bizet, el seu amic i compositor Ernest Guiraud va reempla\xc3\xa7ar els passatges parlats originals (caracter\xc3\xadstics de l'\xc3\xb2pera-c\xc3\xb2mica) per recitatius. Aquesta revisi\xc3\xb3 va poder contribuir a l'\xc3\xa8xit de l'obra facilitant la seua difusi\xc3\xb3, especialment en alguns teatres estrangers en qu\xc3\xa8 no s'acostumava a alternar di\xc3\xa0leg i m\xc3\xbasica en una obra l\xc3\xadrica, i al mateix temps va permetre que poguera representar-se en l'\xc3\x92pera de Par\xc3\xads. No obstant aix\xc3\xb2, aquesta adaptaci\xc3\xb3 ha estat q\xc3\xbcestionada, sovint, pels music\xc3\xb2legs m\xc3\xa9s puristes. Avui en dia, es representen ambdues versions, tot i que l'original gaudeix d'una lleugera prefer\xc3\xa8ncia._NEWLINE_En qualsevol cas, no hi ha dubte que aquesta \xc3\xb2pera va gaudir, r\xc3\xa0pidament, d'una gran popularitat que en cap moment ha quedat desmentida. \xc3\x89s considerada com l'\xc3\xb2pera francesa m\xc3\xa9s representada en tot el m\xc3\xb3n._NEWLINE_El seu \xc3\xa8xit es pot deure, en part, la varietat del llibret: escenes tr\xc3\xa0giques que contrasten amb altres passatges m\xc3\xa9s lleugers, a vegades c\xc3\xb2mics (personatges com Frasquita, Mercedes, Dancaire o Remendado), equilibrats amb escenes d'algaravia amb cor i figurants, i altres m\xc3\xa9s \xc3\xadntimes en les quals els solistes passen a primer pla. A m\xc3\xa9s, la m\xc3\xbasica de Bizet, expressiva, elegant i colorista, la seua orquestraci\xc3\xb3, summament refinada, les seues melodies f\xc3\xa0cils de memoritzar (per exemple, no cal ser un amant de la m\xc3\xbasica cl\xc3\xa0ssica o del bel canto, per a recordar-se'n del tema del preludi, l'Havanera, o el tema del torero) no s\xc3\xb3n alienes a l'\xc3\xa8xit aconseguit per aquesta \xc3\xb2pera.\n_START_SECTION_\nElements dram\xc3\xa0tics\n_START_PARAGRAPH_\nEl llibret de Carmen fou tremendament innovador en la seua concepci\xc3\xb3 dram\xc3\xa0tica. Mentre que en l'\xc3\xb2pera francesa de l'\xc3\xa8poca els personatges eren unidimensionals, els dos protagonistes de Carmen es troben entre els m\xc3\xa9s profunds de tota la literatura oper\xc3\xadstica. L'evoluci\xc3\xb3 de Don Jos\xc3\xa9, des d'un fidel amant i soldat responsable a un lun\xc3\xa0tic obsessiu est\xc3\xa0 meravellosament retratada tant en la m\xc3\xbasica com en el llibret. La m\xc3\xbasica tamb\xc3\xa9 assegura que Carmen no esdevinga una figura destructiva com ara Elektra o Lulu: ella no perca\xc3\xa7a els homes, s\xc3\xb3n ells qui van darrere d'ella. El fet que Bizet evitara la tradicional imatge de la femme fatale oper\xc3\xadstica, fa del personatge de Carmen un repte a l'hora de comprendre'l i interpretar-lo sobre l'escenari. Carmen \xc3\xa9s fatalista i hedonista, vivint completament el moment present. La seua bellesa atrapa els homes sense voler, i aquests, a causa d'una mal enfocada idea de l'amor, s\xc3\xb3n arrossegats a la perdici\xc3\xb3. El personatge de Carmen troba la seua millor il\xc2\xb7lustraci\xc3\xb3 en l'escena de les cartes, quan accepta la premonici\xc3\xb3 de la mort com inevitable. Jos\xc3\xa9 es troba sotm\xc3\xa8s als capricis de Carmen, desitjant la tranquil\xc2\xb7litat a trav\xc3\xa9s de la fidelitat d'aquesta. La inconst\xc3\xa0ncia de Carmen \xc3\xa9s anarquia per a Don Jos\xc3\xa9._NEWLINE_La concepci\xc3\xb3 del personatge de Carmen ha evolucionat amb la situaci\xc3\xb3 social de la dona en el pla sexual. De la tradicional concepci\xc3\xb3 de la pecadora malvada que arrossega Don Jos\xc3\xa9 a la trag\xc3\xa8dia, a la visi\xc3\xb3 m\xc3\xa9s actual de la dona que reivindica la seua llibertat sexual en igualtat amb l'home. Don Jos\xc3\xa9, alhora, va ser vist inicialment com una v\xc3\xadctima, que arraconada per les circumst\xc3\xa0ncies no t\xc3\xa9 altra sortida que el delicte, mentre que actualment se sol donar preponder\xc3\xa0ncia al seu car\xc3\xa0cter d'heroi d\xc3\xa8bil, que davant d'una dona absolutament lliure, a la qual ni compr\xc3\xa8n ni vol comprendre, reacciona amb un f\xc3\xbatil acte de viol\xc3\xa8ncia masclista. Aquesta possibilitat de diferents lectures, i l'adaptabilitat dels personatges a diferents interpretacions de la passi\xc3\xb3 amorosa que protagonitzen, ha estat potser el factor determinant de la fascinaci\xc3\xb3 que el tema ha exercit sobre directors de teatre i de cinema._NEWLINE_Carmen i Jos\xc3\xa9 protagonitzen tres duets, que palesen tres diferents etapes de la seua relaci\xc3\xb3. El primer, en l'Acte I, \xc3\xa9s la seducci\xc3\xb3; el segon, en l'Acte II, el conflicte; i l'\xc3\xbaltim, en l'Acte IV, el tr\xc3\xa0gic desenlla\xc3\xa7. Musicalment, els duets no segueixen la tradici\xc3\xb3 dels duos amorosos de l'\xc3\xb2pera francesa o italiana, on les dues veus esdevenen una; ben al contrari, mostren sempre la incompatibilitat de totes dues personalitats, i Carmen i Don Jos\xc3\xa9 gaireb\xc3\xa9 mai no canten plegats._NEWLINE_Els personatges secundaris, Micaela i Escamillo, no estan tan desenvolupats com els protagonistes, i s\xc3\xb3n usats per a reflectir la personalitat dels dos personatges principals. Micaela representa el passat ingenu de Don Jos\xc3\xa9, mentre que Escamillo representa l'excitant futur de Carmen. El personatge de Micaela, inexistent en la novel\xc2\xb7la de Merim\xc3\xa9e, va ser introdu\xc3\xaft com a contrap\xc3\xa8s de Carmen, per\xc3\xb2 realment la seua import\xc3\xa0ncia en la trama \xc3\xa9s ben minsa, actuant com una simple missatgera de la mare, sense provocar cap sentiment en la resta dels personatges.\n_START_SECTION_\nActe III\n_START_PARAGRAPH_\nUn indret pintoresc i salvatge en la muntanya, on hi ha el campament dels contrabandistes._NEWLINE_Els contrabandistes evoquen la grandesa del seu ofici, fan una aturada i discuteixen els detalls de l'operaci\xc3\xb3. Carmen i Don Jos\xc3\xa9 es barallen, ella diu que el seu amor ja no \xc3\xa9s com abans; Don Jos\xc3\xa9 se'n recorda de la seua vella mare i Carmen li aconsella que se'n torne amb ella, perqu\xc3\xa8 decididament ell no est\xc3\xa0 fet per a aquesta mena de vida._NEWLINE_Frasquita i Merc\xc3\xa9d\xc3\xa8s llegeixen en les cartes un futur prometedor: amor, riquesa, joies. Carmen no veu m\xc3\xa9s que la mort, sempre la mort, per a ella i per al seu amant. Una vegada en marxa, Carmen assegura que amb els seus encants podr\xc3\xa0 obtenir del duaner un tracte especial, el que provoca una violenta reacci\xc3\xb3 de gelosia en Don Jos\xc3\xa9. Tots estan d'acord: \xc2\xabel contraban passar\xc3\xa0\xc2\xbb_NEWLINE_amb l'ajut de les dones._NEWLINE_Acompanyada d'un guia, Micaela arriba al campament. Tot i intentar autoconv\xc3\xa8ncer-se que no t\xc3\xa9 por, expressa el seu esglai en una c\xc3\xa8lebre \xc3\xa0ria: \xc2\xabj'ai beau faire la vaillante, au fond du c\xc5\x93ur, je meurs d'effroi.\xc2\xbb_NEWLINE_Don Jos\xc3\xa9, que fa gu\xc3\xa0rdia, dispara un tret a un desconegut, per\xc3\xb2 falla. \xc3\x89s Escamillo, qui explica a Don Jos\xc3\xa9 la ra\xc3\xb3 de la seua arribada: obtenir els favors d'una bella gitana anomenada Carmen, perqu\xc3\xa8 segons li han dit ja no estima al soldat que va fer desertar: \xc2\xabEls amors de Carmen no duren m\xc3\xa9s de sis mesos\xc2\xbb. Els dos homes no tarden a enfrontar-se en una lluita a ganivet. Escamillo rellisca i cau. Quan Don Jos\xc3\xa9 est\xc3\xa0 a punt de ferir-lo, entra Carmen i li ho impedeix. Escamillo, arrogant, invita a Carmen a les corregudes de Sevilla. Quan ha partit, Don Jos\xc3\xa9 llan\xc3\xa7a una advert\xc3\xa8ncia a Carmen: \xc2\xabv\xc3\xa9s amb compte, Carmen, estic fart de sofrir\xc2\xbb._NEWLINE_Els contrabandistes descobreixen Micaela, que ha vingut a buscar Don Jos\xc3\xa9. Sa mare, diu, est\xc3\xa0 desesperada. Carmen anima Don Jos\xc3\xa9 a anar-se'n, per\xc3\xb2 la idea de deixar el camp lliure a un nou amant li \xc3\xa9s insuportable a Don Jos\xc3\xa9. Micaela anuncia, finalment: \xc2\xabTa mare es mor, i no voldria morir sense haver-te perdonat.\xc2\xbb En anar-se'n, Don Jos\xc3\xa9 s'adre\xc3\xa7a a Carmen: \xc2\xabestigues contenta, me'n vaig, per\xc3\xb2 ens tornarem a veure.\xc2\xbb\n_START_SECTION_\nActe IV\n_START_PARAGRAPH_\nUna pla\xc3\xa7a a Sevilla, davant de la Pla\xc3\xa7a de Bous. Els venedors ambulants ofereixen llurs mercaderies: aigua, ventalls, taronges, vi, cigarretes, etc. El capit\xc3\xa0 Z\xc3\xba\xc3\xb1iga s'estranya de no veure la Carmencita. Frasquita li diu que no deu estar massa lluny, perqu\xc3\xa8 mai se separa d'Escamillo. Frasquita tem que aparega Don Jos\xc3\xa9, diu que si estiguera en el lloc de Carmen no estaria tranquil\xc2\xb7la del tot._NEWLINE_Es produeix l'espectacular entrada de la quadrilla dels toreros, que tanca Escamillo acompanyat per una radiant Carmen._NEWLINE_Frasquita i Mercedes supliquen a Carmen que no hi reste. Don Jos\xc3\xa9 s'ha deixat veure per la rodalia. Ella respon: \xc2\xabno s\xc3\xb3c una dona que tremole davant d'ell\xc2\xbb._NEWLINE_Apareix Don Jos\xc3\xa9 i suplica a Carmen de comen\xc3\xa7ar una nova vida, proclamant el seu amor per ella. Carmen li replica: \xc2\xabSe ben b\xc3\xa9 que em matar\xc3\xa0s, per\xc3\xb2 viva o morta, no, no, no, mai no hi cedir\xc3\xa9 [...] Carmen no hi cedir\xc3\xa0 mai, va n\xc3\xa0ixer lliure i lliure morir\xc3\xa0.\xc2\xbb_NEWLINE_De dins de la pla\xc3\xa7a arriben els crits de joia que saluden el triomf d'Escamillo. Per a posar fi a les s\xc3\xbapliques d'Escamillo, Carmen li llan\xc3\xa7a l'anell que ell li havia regalat, Don Jos\xc3\xa9 l'apunyala de mort mentre se sent el cor a la pla\xc3\xa7a:_NEWLINE_\xc2\xabTor\xc3\xa9ador, en garde._NEWLINE_Et songe bien, oui, songe en combattant_NEWLINE_qu'un \xc5\x93il noir te regarde_NEWLINE_et que l'amour t'attend.\xc2\xbb\n_START_SECTION_\nL'estrena\n_START_PARAGRAPH_\nDes de principi, Carmen era una obra molt complicada per l'\xc3\xa8poca ja que la partitura era gegant. L'\xc3\xb2pera es va estrenar a Par\xc3\xads on l'estrena va ser un desastre ja que no havien practicat el suficient. Bizet tot frustrat va morir d'un atac de cor plorant per l'\xc3\xb2pera de Carmen. No va ser fins despr\xc3\xa9s de la mort del compositor que l'\xc3\xb2pera es va tornar a estrenar amb un gran \xc3\xa8xit."